ชอบของร้อน?โมนิก้าและทีมงาน
*ช่วงนี้บรรยากาศการลงทุนไม่ค่อยมีอะไรโดดเด่นเร้าใจเหมือนกับข่าวร้อนของผู้คนในตลาดหุ้นไทย ซึ่งแต่ละประเด็นก็ทำให้ผู้คนที่เกี่ยวข้องเกิดอาการก้นร้อนไปตามๆ กัน “โมนิก้า” ถึงใช้จังหวะชุลมุนทำการขอเผือกกับเขาสักหน่อย เพราะสิ่งที่เกิดขึ้นในเที่ยวนี้มันทำให้หลายคนอยากเข้าไปแจมกันเหลือเกิน หลังยึดมั่นอุดมการณ์ในการลงทุนร่วมกันว่า “ทีเองข้าไม่ว่า ทีข้าเองอย่าโวย” นะคะ
31 ส.ค. 2559

*ช่วงนี้บรรยากาศการลงทุนไม่ค่อยมีอะไรโดดเด่นเร้าใจเหมือนกับข่าวร้อนของผู้คนในตลาดหุ้นไทย ซึ่งแต่ละประเด็นก็ทำให้ผู้คนที่เกี่ยวข้องเกิดอาการก้นร้อนไปตามๆ กัน “โมนิก้า” ถึงใช้จังหวะชุลมุนทำการขอเผือกกับเขาสักหน่อย เพราะสิ่งที่เกิดขึ้นในเที่ยวนี้มันทำให้หลายคนอยากเข้าไปแจมกันเหลือเกิน หลังยึดมั่นอุดมการณ์ในการลงทุนร่วมกันว่า “ทีเองข้าไม่ว่า ทีข้าเองอย่าโวย” นะคะ
*ประเด็นตรงนี้สอดคล้องกับความบัดซบของหุ้นสุดแสนจะโหลยโท่ยตัวหนึ่ง ซึ่งพยายามยกระดับตัวเองขึ้นมาเป็น “ราชสีห์” แต่ไม่ยอมดูสาระรูปตัวเองที่เป็นได้แค่เพียง “หมาขี้เรื้อน” ทุกย่างก้าวที่กระทำไว้ก่อนหน้านี้ ถึงมีแต่เรื่องเหม็นๆ คละคลุ้งไปหมด ขนาดมีพ่อพระมาโปรดถึงถิ่น ยังสามารถแว้งกัดได้อย่างหน้าด้านๆ จึงต้องมีการลากไส้ออกมาให้สังคมได้เห็นพะยะค่ะ
*เหมือนกับกรณีของผู้บริหารปากไม่มีหูรูดของ CRANE  กับหัวหน้าทีมมาร์เก็ตติ้งประจำภูมิภาคปากพล่อยของ บล.โกลเบล็ก ซึ่งพยายามช่วยกันสร้างเรื่องเพื่อทำให้ภาพของธุรกิจดูสดใสซาบซ่า แต่ข้างในสุดแสนจะต๊ะติ๊งโหน่งเกินบรรยายนั้น “โมนิก้า” ถือเป็นเรื่องที่หน่วยงานดังกล่าวจะต้องออกมาชี้แจงกับหน่วยงานกำกับดูแลอย่าง ก.ล.ต. และ ตลท. สักหน่อยแล้วล่ะ…“อิอิอิ”
*เนื่องจากประเด็นยัดเงินเพื่อขึ้นข่าวหน้า 1 มันเป็นวัฒนธรรมของพวกไดโนเสาร์เต่าล้านปี ซึ่งควรจะสูญพันธุ์ไปตั้งนานแล้ว จู่ๆ กลับมามีเรื่องพรรค์นี้เกิดขึ้นกับกองบรรณาธิการ “ข่าวหุ้น” โดยที่ทีมงานไม่เคยรับรู้เรื่องราวมาก่อนนั้น “โมนิก้า” ถึงอยากให้ทุกภาคส่วนเข้ามาสืบสวนเรื่องดังกล่าว เพื่อทำให้ความจริงปรากฏต่อสาธารณชน เพราะเป็นเรื่องที่สังคมกำลังจับตานะจะบอกให้
*โดยเฉพาะคนต้นเรื่องอย่าง “ชำนาญ” กับ “นางอ้อย” ถือเป็นตัวเดินเรื่องที่จะทำให้สังคมได้รับรู้มาตรฐานการทำงานของแต่ละฝั่ง “โมนิก้า” ในฐานะหญิงสาวเอวบางร่างน้อย แต่มากด้วยประสบการณ์อันโชกโชน จึงกัดเรื่องนี้ไม่ปล่อยอย่างแน่นอน เพราะมันเหมือนเป็นการกระชับพื้นที่ เพื่อทำให้ทุกคนได้รู้บทบาทของตัวเองมากขึ้น วันนี้ถึงต้องมีรายการแฉภาค 2  และอาจเป็นหนังเรื่องยาวไล่เลี่ยกับ Fast &amp; Furious 8 ซึ่งกำหนดฉายเดือนเม.ย. 60 ก็ได้นะคะ
*ของแรงอีกหนึ่งตัวที่ “โมนิก้า” ต้องเอ่ยถึงเป็นลำดับถัดมาต้องยกให้ PPM จู่ๆ กระชากขึ้นมาปิดที่ซิลลิ่งตรงบริเวณราคา 3.22 บาท บวกไป 0.74 บาท หรือขึ้นไป 30% ด้วยมูลค่าการซื้อขายที่หนาแน่นผิดปกติ คงเป็นสถานการณ์ที่คล้ายคลึงกับรายข้างต้นที่พยายามปั้นสตอรี่ สุดท้ายก็จากไปอย่างไร้ร่องรอย แถมประวัติความเป็นมาของหุ้นในช่วงหลายเดือนที่ผ่านมา ล้วนอยู่ในลักษณะสงครามวันเดียว วันนี้ถึงต้องติดตามดูกันอีกทีว่า จะบวกเป็นวันที่ 3 ติดต่อกันได้อีกหรือเปล่า?
*เหมือนกับในรายของ YUASA หากมองให้ลึกซึ้งกว่าที่เป็นอยู่จะเห็นว่า หุ้นตัวนี้ถูกปั่นด้วยกระแสกำไรโต หุ้นถึงวิ่งระเบิดเถิดเทิงเป็นเวลานานหลายสัปดาห์ ล่าสุดหุ้นวิ่งขึ้นมาปิดที่ 15.80 บาท บวกไป 1.30 บาท หรือขึ้นไป 9% ด้วยมูลค่า 450 ล้านบาท แถมเป็นการเทรดบนค่า P/E 29 เท่า “โมนิก้า”ถือเป็นจังหวะที่นักเล่นต้องเริ่มคิดถึงความเป็นจริงว่า โอเวอร์แวลูไหม? ลองคิดกันดูนะคะ
*ประเด็นดังกล่าวสอดคล้องกับหุ้นหม้อร้อน HOTPOT กระชากขึ้นมาปิดที่ 2.76 บาท บวกไป 0.40 บาท หรือขึ้นไป 17%  “โมนิก้า” ถือเป็นจังหวะที่ต้องคิดเช่นกันว่า การทะยานขึ้นอย่างร้อนแรง พร้อมด้วยสัญญาณเทคนิคเป็นใจให้ขนาดนี้ ใช่จังหวะที่ต้อง follow buy หรือเปล่า? หากประเมินสถานการณ์แล้วพบว่า ทุกอย่างน่าจะออกมาดีเหมือนที่ประเมินไว้ ก็ใส่มันให้สุดซอยไปเลยก็ได้ค่ะ
*ตรรกะดังกล่าวเทียบเคียงได้จากหุ้นเทิร์นอะราวด์ ABC ซึ่งกระชากขึ้นมาปิดที่ 0.55 บาท บวกไป 0.09 บาท หรือขึ้นไป 19.60% ด้วยมูลค่า 120 ล้านบาท มันเป็นผลมาจากความชัดเจนของโครงการอสังหาฯ มูลค่า 2,500 ล้านบาท ซึ่งดีเดย์ขายในวันที่ 9 เดือน 9 ปี 59 ตามตำราเขาเรียกสถานการณ์แบบนี้ว่า ฤกษ์งาม..ยามดี หุ้นเลยวิ่งกระฉูดรับข่าวดีหลายวันติด บวกกับผู้บริหารมั่นใจว่า ล้างขาดทุนสะสมหมดเกลี้ยงอีกต่างหากแบบนี้..ยาวไปเลยลูกพี่!
*อีกหนึ่งช็อตเด็ดสำหรับการลงทุนเที่ยวนี้ก็คือ THAI เพราะมีสตอรี่ที่น่าสนใจมากมายหลายเรื่อง และหนึ่งในเรื่องที่ต้องจับตาคงเป็นการขึ้นมาปิดที่ 30 บาท บวกไป 1.50 บาท หรือขึ้นไป 5.20% ด้วยมูลค่า 1.18 ล้านบาท แถมเป็นการปิดเหนือแนวต้าน 30 บาทได้อย่างยอดเยี่ยมแบบนี้ ตามตำราพิชัยยุทธเขาเชื่อว่า หากยังรักษาทรงนี้ไว้ได้อีก 2 วันละก็..เริ่ดสะแมนแตนเช่นกันเจ้าค่ะ